[Innocentius Episcopus, servus servorum Dei, dilectis filiis Petro Abbati et Monachis Cluniacensibus, salutem et Apostolicam benedictionem Pro pace et tranquillitate vestra valdè solliciti sumus: et ideò venerabili fratri nostro Fr. Lugdunensi Archiepiscopo rogando injunximus atque præcipimus, ut ab injuria et infestatione vestra cesset, et clericos Lugdunenses cessare faciet. De his autem, qui manus violentas in Monachos injecerunt, aut rei conjurationis sive conspirationis existunt, ediximus quoniam donec vobis satisfaciant anathematis sententiæ sint subjecti. Præcipimus etiam ut ea, quæ Cluniacense Monasterium tenuerat, et à Lugdunensibus sunt ablata, restituantur. Si quid verò quæstionis super his remanserit, coram dilecto filio nostro G. Diacono Card. Apostolicæ Sedis Legato, quempro causa vestra præcipuè destinavimus, terminetur. Ediximus etiam quod in Monasterio sancti Ragniberti, quoniam fratres illius nimis laxè et minus religiosè usque modò vixerunt, per fratres Cluniacenses religio reformetur: Ecclesia verò de Villafranca, quæ Cluniaco à Lugdunensi Archiepiscopo data esse cognoscitur, minimè auferatur. Si qua verò (quod contingere nolumus) superfuerint, quæ in præsentia nostri Legati terminari nequiverint, opportuno tempore in nostra præsentia, præstante Domino, debitum finem accipient. Datum Laterani XVI. Kalendas Junii.]